
APSTIPRINĀTS
Ar Jelgavas novada Bāriņtiesas priekšsēdētāja 
2026.gada 17.jūnija rīkojumu Nr. BT/11.4/26/22

Jelgavas novada Bāriņtiesas locekļa amata konkursa nolikums

1. Šis nolikums nosaka Jelgavas novada Bāriņtiesas locekļa amata konkursa (turpmāk – konkurss) izsludināšanas un norises kārtību.

2. Jelgavas novada pašvaldības tīmekļvietnē www.jelgavasnovads.lv un Nodarbinātības valsts aģentūras CV un vakanču portālā publicē sludinājumu par to, ka Jelgavas novada Bāriņtiesa izsludina konkursu uz Jelgavas novada Bāriņtiesas locekļa amatu.

3. Pretendentu pieteikšanās un nepieciešamo dokumentu iesniegšanas termiņš – 20 (divdesmit) dienu laikā no sludinājuma publicēšanas Jelgavas novada pašvaldības mājaslapā.

4. Ar konkursa nolikumu var iepazīties Jelgavas novada pašvaldības tīmekļvietnē www.jelgavasnovads.lv.

5. Galvenie amata pienākumi:
5.1.    aizstāvēt bērna vai aizgādnībā esošas personas intereses;
5.2. sagatavot bāriņtiesas lietvedībā atrodošās lietas izskatīšanai bāriņtiesas sēdēs;
5.3. sagatavot prasības pieteikumus un pieteikumus sevišķā tiesāšanās kārtībā un piedalīties tiesas procesos; 
5.4. pieņemt apmeklētājus un sniegt konsultācijas; 
5.5. sadarboties ar citām bāriņtiesām, ilgstošās sociālās aprūpes un sociālās rehabilitācijas institūcijām, veselības aprūpes un izglītības iestādēm, sociālajiem dienestiem un policijas iestādēm;
5.6. izskatīt iesniegumus un sūdzības, to skaitā iesniegumus un sūdzības par vecāka, aizbildņa, aizgādņa un audžuģimenes rīcību; 
5.7. izdarīt apliecinājumus un palīdzēt mantojuma lietu kārtošanā un mantojuma apsardzībā; 
5.8. pārbaudīt dzīves apstākļus un veikt ģimeņu riska novērtējumu; 
5.9. veikt citus amata pienākumus atbilstoši normatīvo aktu prasībām.

6. Pretendentiem jāatbilst šādām prasībām:
6.1. atbilstība Bāriņtiesu likuma 10.panta otrajā daļā noteiktajām prasībām ieņemt bāriņtiesas locekļa amatu, t.sk.:
6.1.1. uz pretendentu neattiecas Bāriņtiesu likumā noteiktie ierobežojumi ieņemt bāriņtiesas locekļa amatu;
6.1.2. ir Latvijas Republikas pilsonis vai nepilsonis;
6.1.3. ir sasniedzis 30 gadu vecumu;
6.1.4. ir ieguvis vismaz akadēmisko bakalaura grādu vai profesionālo bakalaura grādu un 5. līmeņa profesionālo kvalifikāciju vai citu Latvijas izglītības klasifikācijā noteiktajam Eiropas kvalifikācijas ietvarstruktūras 6. līmenim atbilstošu kvalifikāciju pedagoģijā, psiholoģijā, medicīnā, sociālajā darbā vai tiesību zinātnē, izglītības vadībā vai sabiedrības vadībā un kurai ir ne mazāk kā triju gadu darba stāžs attiecīgi iegūtās izglītības tematiskajā jomā vai bāriņtiesas priekšsēdētāja, bāriņtiesas priekšsēdētāja vietnieka vai bāriņtiesas locekļa amata pienākumu pildīšanā;
6.1.5. prot valsts valodu augstākajā līmenī;
6.1.6. ir nevainojama reputācija;
6.2. darba pieredze bāriņtiesā tiks uzskatīta par priekšrocību;
6.3. apgūta Bāriņtiesu likuma 10.panta ceturtajā daļā noteiktā apmācība tiks uzskatīta par priekšrocību;
6.4. labas iemaņas darbā ar MS Office standarta programmatūru;
6.5. labas komunikācijas, sadarbības un saskarsmes prasmes;
6.6. vēlama B kategorijas autovadītāja apliecība.

7. Pretendenti noteiktajā termiņā nosūta uz e-pastu personals@jelgavasnovads.lv (ar norādi „Jelgavas novada Bāriņtiesas locekļa amata konkursam”), pievienojot:
7.1. profesionālās darbības aprakstu (CV);
7.2. izglītību apliecinoša dokumenta kopiju;
7.3. motivācijas vēstuli;
7.4. apliecinājumu, ka:
7.4.1. pretendents atbilst Bāriņtiesu likuma 10.panta otrās daļas prasībām; 
7.4.2. uz pretendentu neattiecas Bāriņtiesu likuma 11.pantā noteiktie ierobežojumi ieņemt bāriņtiesas locekļa amatu.

8. Pretendentu atbilstību nolikumā izvirzītajām prasībām izvērtē ar Jelgavas novada Bāriņtiesas priekšsēdētāja rīkojumu izveidota komisija.

9. Konkursa komisijas priekšsēdētājs sasauc konkursa komisijas sēdes, nosakot to norises vietu un laiku, kā arī vada konkursa komisijas sēdes.

10. Konkurss tiek organizēts divās kārtās:
10.1. konkursa pirmajā kārtā konkursa komisija izvērtē pretendentu pieteikumus un iesniegtos dokumentus un uz konkursa otro kārtu uzaicina pretendentus, kas atbilst nolikuma izvirzītajām (obligātajām) prasībām, ko apliecina iesniegtie dokumenti;
10.2. konkursa otrā kārta sastāv no intervijas:
10.2.1. darba intervijas laikā pretendenti konkursa komisijai raksturo savu līdzšinējo darba pieredzi, izglītību, kvalifikāciju, motivāciju strādāt amatā, atbild uz konkursa komisijas locekļu jautājumiem;
10.2.2. lai izvērtētu amata pretendentu atbilstību šī nolikuma 6.2. – 6.6. punktos izvirzītajām prasībām, konkursa komisijas locekļi darba intervijas laikā uzdod pretendentiem jautājumus, kas attiecas uz paredzētā darba veikšanu un pretendenta piemērotību šim darbam, ievērojot Darba likumā noteiktos ierobežojumus;
10.2.3. konkursa otrajā kārtā katrs komisijas loceklis individuāli vērtē amata pretendentu un piešķir punktus augošā secībā no 1 līdz 5;
10.2.4. kopējais pretendenta vērtējums tiek iegūts, summējot visu komisijas locekļu individuālo vērtējumu par katru amata pretendentu. Pamatojoties uz minēto vērtējumu, nosaka, kuri no amata pretendentiem ir saņēmis augstāko novērtējumu.

11. Ja konkursa otrajā kārtā vairāki amata pretendenti ieguvuši vienādu vērtējumu, Komisija organizē papildu atlases kārtu, nosakot tās kārtību un termiņu.

12. Pēc noslēdzošās kārtas rezultātu apkopošanas komisija izvēlas izvirzītajām prasībām atbilstošāko amata pretendentu, ja tas sasniedzis vismaz 70 % no kopvērtējumā maksimālā iespējamā punktu skaita.

13. Ja neviens pretendents nav sasniedzis 13.punktā minētos 70% no kopvērtējumā maksimālā iespējamā punktu skaita, komisija ir tiesīga noslēgt konkursu bez rezultāta un rosināt organizēt atkārtotu amata konkursu.



